**“รมต.อุตตม” ตั้งโต๊ะแถลง ผนึกกำลังภาครัฐ​เอกชน และสถาบันการศึกษา ตั้งศูนย์นวัตกรรมขับเคลื่อนเศรษฐกิจ​ พร้อมดันสตาร์ทอัพไทยเจาะตลาดสากล**

กรุงเทพฯ 19 ธันวาคม 2561 - นายอุตตม สาวนายน รัฐมนตรีว่าการกระทรวงอุตสาหกรรม ให้เกียรติเป็นประธานการประชุมและแถลงข่าวความร่วมมือการจัดตั้งศูนย์ส่งเสริมนวัตกรรม หรือ Thailand InnoSpace โดยมี นายสันติ กีระนันทน์ ผู้ช่วยรัฐมนตรีประจำกระทรวงอุตสาหกรรม นายพสุ โลหารชุน ปลัดกระทรวงอุตสาหกรรม นางสาวนิสากร จึงเจริญธรรม รองปลัดกระทรวงอุตสาหกรรม นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นายเดชา จาตุธนานันท์ รองอธิบดีกรมส่งเสริมอุตสาหกรรม ผู้บริหารบริษัทเอกชน ผู้บริหารสถาบันการศึกษา ผู้บริหารสถาบันภาคีเครือข่าย คณะผู้บริหารกระทรวงอุตสาหกรรม และสื่อมวลชนเข้าร่วมงานดังกล่าว ณ ห้องกมลมาศ ชั้น 6 โรงแรมเดอะสุโกศล

ศูนย์ดังกล่าวเป็นความร่วมมือระหว่างหน่วยงานภาครัฐ ภาคเอกชน สถาบันการศึกษา และหน่วยงานภาคีเครือข่ายที่ร่วมกันจัดตั้งขึ้น เพื่อส่งเสริมและพัฒนาสตาร์ทอัพไทยและนานาชาติอย่างครบวงจร มีกระบวนการบ่มเพาะและพัฒนาผู้ประกอบการในทุกระดับครอบคลุมทุกสาขาอุตสาหกรรมเป้าหมาย โดยเฉพาะอย่างยิ่งสาขาอุตสาหกรรมการเกษตร ซึ่งเป็นรากฐานของเศรษฐกิจไทย ที่มีความจำเป็นต้องเร่งพัฒนาไปสู่อุตสาหกรรมชีวภาพ นอกจากนี้ยังมุ่งผลักดันให้สตาร์ทอัพไทยมีขีดความสามารถในการทำการค้าในระดับนานาชาติได้รวดเร็วขึ้น ทั้งนี้ ได้มีการเชื่อมโยงกับหน่วยงานที่มีความเชี่ยวชาญจากภาครัฐ สถาบันการศึกษา และภาคเอกชน ทั้งในและต่างประเทศหลายแห่ง มาร่วมเป็นเครือข่ายพันธมิตรในการดำเนินงานอีกด้วย สำหรับ Thailand InnoSpace จะเป็นแพลทฟอร์มกลางที่มีพลังในการช่วยส่งเสริมและพัฒนาสตาร์ทอัพไทยแบบครบวงจร โดยจัดตั้งในรูปแบบบริษัทจำกัด​ ใช้ชื่อว่า “บริษัท อินโนสเปซ (ประเทศไทย) จำกัด” หรือ InnoSpace (Thailand) Co., Ltd. คาดว่าจะจัดตั้งภายในเดือนมกราคม 2562 ด้วยทุนประเดิม จำนวน 500 ล้านบาท และมีองค์กรภาคเอกชนรายใหญ่เป็นผู้ถือหุ้นในสัดส่วนที่เท่ากัน ขณะเดียวกัน​ทางกระทรวงวิทยาศาสตร์และเทคโนโลยี โดยสำนักงานพัฒนาวิทยาศาสตร์และเทคโนโลยีแห่งชาติ (สวทช.) จะเข้ามาร่วมถือหุ้นด้วยเพื่อให้เกิดการเชื่อมโยงกับภาครัฐ​ ส่วนกรมส่งเสริมอุตสาหกรรม กระทรวงอุตสาหกรรมจะสนับสนุนการดำเนินงานโครงการนี้ในเชิงนโยบาย เพื่อขับเคลื่อนและเติมเต็มการดำเนินงานไปสู่การปฏิบัติอย่างเต็มกำลัง

ทั้งนี้ สถานที่ตั้งโครงการจะอยู่ในพื้นที่โครงการเขตนวัตกรรมระเบียงเศรษฐกิจภาคตะวันออก หรือ EECi ณ สถาบันวิทยสิริเมธี (VISTEC) จังหวัดระยอง และจะมีเครือข่ายอีก 5 แห่ง ได้แก่ ศูนย์ ITC กล้วยน้ำไท และศูนย์ ITC จ.เชียงใหม่ CMU STeP มหาวิทยาลัยเชียงใหม่ มหาวิทยาลัยธรรมศาสตร์ ศูนย์พัทยา และมหาวิทยาลัยเกษตรศาสตร์ วิทยาเขตศรีราชา และหลังจากนี้จะเชื่อมโยงไปยังสถาบันการศึกษาต่าง​ๆ​ ทั่วประเทศ ### PRDIP (กลุ่มประชาสัมพันธ์ สำนักงานเลขานุการกรม) รายงาน / ภาพข่าว